Diari Oficial de la Generalitat Valenciana


Sumari del DOGV 8303, del 25-05-2018 (2018/5100)

RESOLUCIÓ de 22 de maig de 2018, de la Conselleria d'Educació, Investigació, Cultura i Esport, per la qual es convoquen per a la Comunitat Valenciana els premis extraordinaris de Batxillerat corresponents al curs 2017-2018.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8303

Data del DOGV
:   25-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5100


Data del document
:   22-05-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * distinció honorífica

RESOLUCIÓ de 22 de maig de 2018, de la Conselleria d'Educació, Investigació, Cultura i Esport, per la qual es convoquen per a la Comunitat Valenciana els premis extraordinaris de Batxillerat corresponents al curs 2017-2018. [2018/5100]  
L'Ordre ECD/482/2018, de 4 de maig, per la qual es regulen els premis nacionals de Batxillerat (BOE núm. 115, de 11 de maig de 2018) establits per la Llei orgànica 2/2006, de 3 de maig, d'educació, indica en l'article 2 que les administracions educatives competents podran convocar i concedir premis extraordinaris de Batxillerat en els seus respectius àmbits de competències.  
Per la seua banda, el Decret 87/2015, de 5 de juny, del Consell, pel qual estableix el currículum i desplega l'ordenació general de l'Educació Secundaria Obligatòria i del Batxillerat a la Comunitat Valenciana (DOCV núm. 7544, de 10 de juny de 2015), modificat pel Decret 136/2015, de 4 de setembre (DOCV núm 7611, de 9 de setembre) i pel Decret 51/2018, de 27 d'abril (DOGV núm. 8284, de 30 d'abril de 2018), estableix, en l'article 10, apartat 5, que la conselleria competent en matèria d'educació regularà les condicions que haurà de complir l'alumnat per a poder ser proposat per a l'obtenció d'un premi extraordinari al rendiment acadèmic.  
  
Per tot això, vista la proposta de 21 de maig de 2018 del director general de Política Educativa de la Conselleria d'Educació, Investigació, Cultura i Esport, de conformitat amb aquesta, i en virtut de les competències que m'atribueix l'article 28 de la Llei 5/1983, de 30 de desembre, del Consell, i l'article 6 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'administració de la Generalitat, resolc:  
  
  
Primer. Objecte  
L'objecte d'aquesta resolució és convocar per a l'àmbit territorial de la Comunitat Valenciana els premis extraordinaris de Batxillerat corresponents al curs 2017-2018.  
  
Segon. Requisits dels aspirants  
1. Podran optar al premi extraordinari els estudiants que hagen cursat i superat, en centres docents espanyols dependents de la Comunitat Valenciana, almenys el segon curs de qualsevol de les modalitats de Batxillerat, i els hagen finalitzat en el curs acadèmic 2017-2018.  
2. Per a prendre part en aquesta convocatòria, serà necessari que la nota mitjana de les qualificacions obtingudes en els dos cursos de qualsevol de les modalitats de Batxillerat siga igual o superior a 8,75 punts.  
3. Aquesta nota mitjana serà la mitjana aritmètica de les qualificacions de totes les matèries cursades en els dos cursos de Batxillerat, arredonida a la centena més pròxima, i en cas d'equidistància, a la superior.  
4. Les matèries objecte d'exempció i/o convalidació d'aquells alumnes que cursen simultàniament ensenyaments professionals de Música o Dansa o bé que han acreditat la condició d'esportistes d'alt nivell, d'alt rendiment o d'elit, que consten com a exemptes i convalidades respectivament i que no són qualificades, no es computaran per a l'obtenció de la nota mitjana.  
  
Tercer. Nombre de premis  
A la Comunitat Valenciana es concediran 30 premis.  
  
Quart. Procediment i termini d'inscripció   
1. Els estudiants que, reunint els requisits indicats, desitgen optar als premis extraordinaris s'inscriuran en el centre educatiu en el qual han cursat els estudis de 2n de Batxillerat fins al dia 4 de juny de 2018, inclusivament, lliurant emplenada la sol·licitud d'inscripció que s'inclou en l'annex I de la present convocatòria.  
2. Els directors i els secretaris dels centres en els quals s'inscriguen els estudiants per a les proves es responsabilitzaran de comprovar que en les sol·licituds figuren totes les dades requerides, donaran registre d'entrada en el centre a aquestes sol·licituds, que hauran de conservar en l'arxiu del centre, i completaran el procés d'inscripció seguint el procediment establit a continuació:  
a) A fi de simplificar el procediment de gestió de les sol·licituds al·ludides, s'ha habilitat en l'Oficina Virtual per als Centres Educatius una aplicació informàtica perquè els centres puguen traslladar a la Direcció General de Política Educativa les sol·licituds dels alumnes i les alumnes que s'han inscrit al premi extraordinari de Batxillerat.  
  
b) Els centres realitzaran la seua sol·licitud corresponent al curs 2017-2018 a través de la pàgina web:  
https://oficinavirtual.gva.es/oficina\_tactica/  
c) Per a això utilitzaran l'usuari i la contrasenya d'accés a ITACA.  
d) En la següent pàgina web de la Conselleria d'Educació, Investigació, Cultura i Esport es troba disponible un manual d'ajuda per a la realització de la sol·licitud:  
http://www.ceice.gva.es/va/web/ordenacion-academica/bachillerato/premios-extraordinarios  
e) Els centres tindran ja inclòs en l'aplicació l'alumnat que compleix el requisit d'haver obtingut en l'etapa de Batxillerat una nota mitjana igual o superior a 8,75, per la qual cosa únicament hauran de seleccionar l'alumnat que ha presentat la sol·licitud d'inscripció als premis extraordinaris de Batxillerat en el centre i comprovar que les dades següents coincideixen amb les indicades en el model d'inscripció:  
  
· Primera llengua estrangera cursada en Batxillerat per al primer exercici.  
· Modalitat de Batxillerat cursada.  
· Localitat triada per a realitzar l'examen.  
Així mateix, haurà de completar la informació següent:  
· Matèria triada per l'alumne per al segon exercici.  
f) Es farà un enviament únic amb tot l'alumnat que s'haja inscrit.  
g) Una vegada introduïda la sol·licitud en l'aplicació telemàtica, el centre haurà de conservar el comprovant de l'enviament, que servirà com a justificant de la presentació d'aquella.  
3. El termini perquè els centres docents envien les seues sol·licituds a través de l'Oficina Virtual per als Centres Educatius començarà el 28 de maig i finalitzarà el 5 de juny de 2018, ambdós inclusivament.  
4. Les sol·licituds fora de termini no seran tingudes en compte per a la concessió dels premis.   
  
Cinqué. Relació provisional i definitiva d'admesos i exclosos  
1. El dia 12 de juny de 2018, la Direcció General de Política Educativa publicarà en la pàgina web: http://www.ceice.gva.es/va/web/ordenacion-academica/bachillerato/premios-extraordinarios la relació provisional d'admesos i exclosos. En aquesta relació s'inclourà, així mateix, per a cada alumne la modalitat de Batxillerat i, si és el cas, itinerari, així com la primera llengua estrangera cursada i la matèria a triar de les quals realitzarà la prova.  
2. Durant els dies 13 i 14 de juny de 2018, es podran formular al·legacions contra aquesta relació provisional a través de la mateixa Oficina Virtual per als Centres Educatius seguint les indicacions següents:  
  
a) Els estudiants presentaran en paper les al·legacions en el centre educatiu en les dates indicades.  
b) Els directors i secretaris les registraran i les enviaran escanejades juntament amb la documentació justificativa que consideren necessària a través de l'Oficina Virtual per als Centres Educatius seguint el procediment que s'indica per a enviament d'al·legacions en el manual que es troba disponible en la pàgina web següent: http://www.ceice.gva.es/web/ordenacion-academica/bachillerato/premios-extraordinarios abans del dia 15 de juny de 2018.  
3. El dia 19 de juny de 2018, la Direcció General de Política Educativa publicarà en la pàgina web: http://www.ceice.gva.es/web/ordenacion-academica/bachillerato/premios-extraordinarios la relació definitiva d'admesos i exclosos. En aquesta relació s'inclourà, així mateix, per a cada alumne la modalitat de Batxillerat i, si és el cas, itinerari, així com la primera llengua estrangera cursada i la matèria a triar de les quals realitzarà la prova.   
  
  
Sisé. Elaboració de les proves  
Les proves seran elaborades per la Direcció General de Política Educativa.  
  
Seté. Lloc, data de realització i distribució temporal de la prova  
1. Les proves se celebraran el dia 21 de juny de 2018 als locals dels instituts d'Educació Secundària que s'indiquen en l'annex II de la present resolució. Si es necessita algun local addicional a causa del nombre d'estudiants matriculats, s'indicarà l'institut d'Educació Secundària adjudicat a cada estudiant en el moment de la publicació de la relació provisional i definitiva d'admesos i exclosos, per a un correcte funcionament de la prova.  
2. Els estudiants seran convocats a les 9.00 hores en crida única a fi d'iniciar el primer exercici. Una vegada iniciada la prova no s'admetrà cap estudiant. Hauran d'acudir proveïts del DNI/NIE, de bolígraf o ploma de tinta blava o negra i del material necessari per a realitzar, si és el cas, la prova de Disseny. Podran utilitzar calculadora no programable si, segons el parer del tribunal, l'exercici d'alguna matèria ho requereix. No podran utilitzar elements de consulta (llibres, anotacions, diccionari, telèfon mòbil, etc.) en cap exercici, excepte en el cas de la prova de Llatí II, en la qual es permetrà l'ús del diccionari sense apèndix gramatical.  
3. Les proves se celebraran conforme a l'horari següent:  
  
Exercicis Duració  
Primer exercici (dues parts que es lliuren conjuntament) De 09.30h a 11.30h  
Pausa De 11.30h a 12.30h  
Segon exercici (dues parts que es lliuren   
conjuntament) De 12.30h a 14.30h  
  
  
Huité. Estructura de les proves  
Les proves s'estructuren de la forma següent:  
1. Primer exercici  
· Part A: Anàlisi d'un text en castellà o valencià i resposta a les qüestions de contingut lingüístic i literari que es plantegen. Es presentaran dos textos, un en castellà i un altre en valencià, i els estudiants en triaran un. El comentari ha de ser realitzat en la llengua del text triat (durada orientativa: 60 minuts).  
Es valorarà fonamentalment la solidesa de conceptes, el domini de la llengua en qüestió, així com la creativitat i la capacitat crítica manifestades. Per a això es tindrà en compte el grau de desenvolupament de les capacitats lingüístiques de comprensió i expressió escrita (capacitat de redacció, exposició ordenada de les idees, correcta construcció sintàctica, riquesa lèxica i ortogràfica).  
· Part B: Anàlisi d'un text de llengua estrangera de segon curs de Batxillerat de la matèria Primera Llengua Estrangera que haja cursat l'alumnat en Batxillerat d'entre Primera Llengua Estrangera II: Anglés, Primera Llengua Estrangera II: Francés, Primera Llengua estrangera II: Alemany i Primera Llengua Estrangera II: Italià que són les que es proposen en l'annex I de la present resolució. L'alumnat haurà de respondre a qüestions de caràcter cultural, literari o gramatical. L'exercici es realitzarà sense diccionari en l'idioma corresponent (duració orientativa: 60 minuts).  
Es tracta de valorar la comprensió d'un text en llengua estrangera, així com la fluïdesa en l'expressió escrita i el domini del vocabulari i la sintaxi.  
Els temps de duració són orientatius. Correspon al participant distribuir el temps total de 120 minuts entre les diferents parts de l'exercici.  
  
2. En acabar el primer exercici hi haurà una pausa de 60 minuts. Els models d'exàmens corresponents al segon exercici es lliuraran als estudiants després de la pausa esmentada.  
3. Segon exercici  
· Part C: Desenvolupament d'un tema i/o qüestions que formen part del currículum de la matèria Història d'Espanya comuna a totes les modalitats de Batxillerat.   
· Part D: Qüestions i/o exercicis pràctics sobre una matèria triada pels estudiants en el moment de la inscripció. Les matèries que podran triar seran les següents: Matemàtiques II, Física, Química, Biologia, Llatí II, Geografia, Història de l'Art, Història de la Filosofia, Matemàtiques aplicades a les Ciències Socials II, Fonaments de l'Art II, Disseny i Cultura Audiovisual II.  
Els temps de durada són orientatius. Correspon al participant distribuir el temps total de 120 minuts entre les diferents parts de l'exercici.  
  
4. Cada part de la prova es qualificarà entre 0 i 10 punts.  
5. Tots els exàmens estaran redactats en castellà i valencià i els estudiants podran fer-los en una de les dues llengües. Els estudiants hauran de fer l'exercici corresponent a la matèria triada en el moment de la inscripció. En cas de realitzar una altra matèria, l'exercici quedarà invalidat i no podrà ser qualificat.   
6. En totes les proves es valorarà, al costat de la correcció de les respostes, la claredat i qualitat de l'exposició, l'estructuració de l'exercici, la propietat de vocabulari, la presentació i l'ortografia.  
7. Tots els exàmens del primer i del segon exercici estaran basats en el currículum oficial de Batxillerat de la Comunitat Valenciana establit en el Decret 87/2015, de 5 de juny, del Consell, pel qual estableix el currículum i desplega l'ordenació general de l'Educació Secundaria Obligatòria i del Batxillerat a la Comunitat Valenciana.  
  
  
Nové. Tribunal  
1. L'òrgan competent per a l'ordenació i instrucció del procediment serà la Direcció General de Política Educativa.  
2. El tribunal encarregat de supervisar i avaluar les proves estarà presidit per un inspector d'Educació. Com a secretari i vocals actuaran professors del cos de catedràtics o del cos de professors d'Ensenyança Secundària especialistes en les distintes matèries objecte de la prova. Aquest professorat haurà de pertànyer a un dels dos cossos anteriors en l'especialitat amb atribució docent en la matèria en qüestió, i estar impartint o haver impartit almenys durant un curs la matèria per a la qual siga nomenat. Tant el president com el secretari i els vocals seran designats pel director general de Política Educativa.  
  
3. Seran designats almenys un professor o professora per cadascuna de les matèries objecte d'examen: Llengua i Literatura Castellana II; Valencià: Llengua i Literatura II; Primera Llengua Estrangera II: Anglés; Primera Llengua Estrangera II: Francés; Primera Llengua Estrangera II: Alemany; Primera Llengua Estrangera II: Italià; Història d'Espanya, Matemàtiques II, Física, Química, Biologia, Llatí II, Geografia, Història de l'Art, Història de la Filosofia, Matemàtiques aplicades a les Ciències Socials II, Fonaments de l'Art II, Disseny i Cultura Audiovisual II.  
Si en alguna matèria es necessita algun professor addicional a causa del nombre d'estudiants matriculats, el president del tribunal podrà sol·licitar al director general de Política Educativa que nomene els membres que siguen necessaris per a un correcte funcionament del tribunal.  
4. Les gratificacions per assistències a percebre pels membres del tribunal seran les establides en l'apartat c) de l'annex del Decret 24/1997, d'11 de febrer, del Govern Valencià, modificat pels decrets 64/2011, de 27 de maig i 95/2014, de 13 de juny, del Consell.   
  
5. La realització dels exercicis en cadascuna de les seus on se celebren exàmens serà responsabilitat de la direcció dels instituts d'Educació Secundària indicats en l'annex II i estarà supervisada per l'inspector d'aquest centre amb la col·laboració dels membres del tribunal i del professorat adscrit al centre.  
6. Si en alguna seu es necessita algun inspector addicional a causa del nombre d'estudiants matriculats, el president del tribunal podrà sol·licitar a la direcció territorial corresponent el nomenament d'un inspector o inspectora més per a una correcta supervisió de l'examen.   
  
Deu. Publicació de les actes de qualificació provisional  
1. El tribunal elaborarà la proposta d'adjudicació dels 30 premis als estudiants una vegada avaluats els exàmens. Per a l'obtenció del premi, els estudiants hauran d'haver obtingut, en cadascuna de les proves, almenys 5 punts.  
2. El tribunal remetrà la proposta d'adjudicació dels 30 premis extraordinaris de Batxillerat i les actes amb les qualificacions de tots els estudiants presentats a la Direcció General de Política Educativa i als inspectors supervisors de les diferents seus perquè les exposen en el tauler d'anuncis de la seu corresponent, que serà la del centre on es van desenvolupar les proves, abans del dia 10 de juliol de 2018.  
  
  
Onze. Reclamació de les qualificacions  
Els estudiants examinats, els seus pares o representants legals podran presentar al·legacions raonades contra la qualificació obtinguda en cadascuna de les proves, mitjançant un escrit dirigit al president del tribunal dels premis extraordinaris, amb seu en la Direcció General de Política Educativa, situada a l'avinguda de Campanar, 32, 46842 València, en el termini dels cinc dies hàbils posteriors a aquell en què siguen fetes públiques les qualificacions.  
  
Dotze. Adjudicació de premis  
1. D'acord amb la proposta definitiva formulada pel tribunal una vegada revisades les reclamacions, el director general de Política Educativa, per delegació del conseller, concedirà els 30 premis, es notificarà i es publicarà en el Diari Oficial de la Generalitat Valenciana abans del 30 de setembre de 2018.  
2. Els estudiants que obtinguen premi extraordinari podran optar, prèvia inscripció i sempre que complisquen els requisits establerts a l'article 5 de l'Ordre ECD/482/2018, de 4 de maig, per la qual es regulen els premis nacionals de Batxillerat (BOE núm. 115, de 11 de maig de 2018), al premi nacional. A més, aquesta distinció els serà anotada en el seu expedient acadèmic i en el seu historial acadèmic pel secretari de l'institut d'Educació Secundària al qual pertanyen o al qual està adscrit el seu centre educatiu.  
3. D'acord amb el que preveu la Llei 20/2017, de 28 de desembre, de la Generalitat, de taxes (DOGV núm. 8202, de 30 de desembre de 2017), els estudiants que obtinguen un premi extraordinari de Batxillerat no estaran obligats al pagament de les taxes de matrícula en el primer curs dels estudis superiors en una universitat pública.  
  
Tretze. Delegació de competències  
Es delega en el director general amb competències en matèria de política educativa la concessió dels premis extraordinaris previstos en aquesta resolució.  
  
Catorze. Recursos  
Aquesta resolució produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 22 de maig de 2018. El conseller d'Educació, Investigació, Cultura i Esport: Vicent Marzà Ibáñez.  
  
  
  
ANNEX II  
Locals de realització de les proves.   
  
IES Misteri d'Elx  
Av. Universitat d'Elx, 1  
Elx   
  
IES Penyagolosa  
C/ Moncofa, s/n  
Castelló de la Plana  
  
IES Benlliure  
C/ Convent de Carmelites, 13  
València  
  
  
  
ANNEX III  
Calendari de la convocatòria  
  
Dates Actuacions  
Fins al 4 de juny de 2018 Presentació de sol·licituds d'inscripció de l'alumnat de Batxillerat al seu centre educatiu.  
Del 28 de maig al 5 de juny de 2018 Introducció de les sol·licituds d'inscripció per part dels directors i secretaris del centre a través de l'OFICINA VIRTUAL  
12 de juny de 2018 Publicació llista provisional d'admesos i exclosos a la pàgina web d'Ordenació Acadèmica  
  
13 i 14 de juny de 2018 Formulació d'al·legacions contra la relació provisional, presentació per part de l'alumnat al centre educatiu  
Fins al 15 de juny de 2018 Trasllat de les al·legacions rebudes per part dels directors i secretaris del centre a través de l'OFICINA VIRTUAL   
19 de juny de 2018 Publicació llista definitiva d'admesos i exclosos a la pàgina web d'Ordenació Acadèmica  
  
21 de juny de 2018 EXAMEN  
 9:00 h : convocatòria dels estudiants  
 De 9:30h a 11:30 h: Primer exercici  
 De 11:30h a 12:30h : Pausa  
 De 12:30h a 14:30h: Segon exercici  
Fins al 10 de juliol de 2018 Publicació acta qualificacions  
5 dies hàbils   
posteriors a la publicació de l'acta qualificacions Presentació de reclamacions contra les qualificacions  
Abans del 30 de setembre de 2018 Publicació al DOGV de l'alumnat premiat